Walking Tall (film 2004)

Walking Tall er en amerikansk actionfilm fra 2004, regissert av Kevin Bray. Hovedrollene spilles av The Rock, Neal McDonough og Johnny Knoxville.

Handling 
US Army-sersjant Chris Vaughn (spilt av The Rock) vender tilbake til sin lille hjemby i Kitsap County, i delstaten Washington. Han er på jakt etter fast arbeid, men oppdager at den lokale fabrikken ble lagt ned tre år tidligere av Jay Hamilton (spilt av Neal McDonough) som valgte å åpne et nytt kasino. Dette kasinoet står nå for mesteparten av inntektene for lokalområdet. Hamilton, som også var Vaughns tidligere kamerat fra skolen, inviterer Vaughn til en kveld med moro ved kasinoet. Vaughn møter tilfeldigvis barndomsvennen Deni (spilt av Ashley Scott) som nå arbeider som stripper ved kasinoet.

Senere legger Vaughn merke til at en ansatt ved kasinoet jukser med terningen, og Vaughn beviser dette ved å plassere en innsats på bordet og fortelle hva slags tall terningen kommer til å vise før han kaster terningen. Vaughn innleder deretter en slåsskamp. Han slår ned de fleste sikkerhetsvaktene, før han blir slått bevisstløs. Sikkerhetspersonalet tar Vaughn ned i kjelleren, hvor Hamiltons nestleder og sikkerhetssjef Booth (spilt av Kevin Durand) torturerer ham ved å påføre ham flere lange kutt i overkroppen med en kniv, før de dumper ham i en veikant. Han blir senere funnet av en lastebil-sjåfør og innlagt på sykehus, men han kommer seg raskt igjen.

Vaughn drar til lensmannen, Stan Watkins (spilt av Michael Bowen) for å anmelde de som stod bak volden mot ham. Men sheriff Watkins nekter å la ham gjøre dette, fordi kasinoet blir ansett som for viktig for hele byens økonomi. Senere oppdager Vaughn at hans nevø, Pete, eksperimenterte med  metamfetamin som ble solgt til vennene hans av sikkerhetsvaktene ved kasinoet. Vaughn går til kasinoet, og begynner å ødelegge kasino-eiendommer. Han slår brutalt ned sikkerhetsvaktene når de forsøker å stoppe ham. Vaughn blir snart arrestert av sheriff Watkins. I den påfølgende rettssaken vitner mange av Hamiltons ansatte mot Vaughn. Når dommeren lar Vaughn presentere sitt forsvar, sparker han sin oppnevnte advokat som også står på Hamiltons lønningsliste.

Etter å ha holdt en tale om byens tidligere storhet, forteller Vaughn juryen og resten av byen at hvis han blir frifunnet for alle anklagene, kommer han til å gå etter korrupte politifolk og kommune-ansatte - samt rydde opp i hele byen. For ytterligere å understreke det han sier viser Vaughn frem de groteske arrene på overkroppen fra da han ble torturert av kasino-personalet. Han blir deretter frifunnet av en jury, og blir kort tid senere utnevnt til ny sheriff. Hans første arbeidsdag som ny sheriff begynner med at han avskjediger hele politi-styrken, og han ansetter sin gamle venn, Ray Templeton (spilt av Johnny Knoxville) som Vaughn føler han kan stole på. Vaughn og Templeton finner narkotika på Hamiltons nestleder Booth, og de tar ham i varetekt. I et forsøk på å få ham til å avsløre informasjon holder de ham fanget i en garasje, og ødelegger lastebilen hans - men han nekter å fortelle dem noe som helst. Vaughn gir Templeton i oppdrag å holde vakt over huset sitt, ettersom han vet at Hamilton sannsynligvis vil gå etter familien hans.

Vaughn selv blir værende på lensmannskontoret, og holde oversikt over Booth. Han blir besøkt av Deni som tar med mat til ham, og forteller at hun nylig har sluttet i jobben som kasino-stripper. De tilbringer natten sammen på kontoret hans. Neste morgen kommer Watkins og hans korrupte politi-folk til lensmannskontoret, hvor de ødelegger Vaughns lastebil og skyter mot bygningen med maskingevær. Vaughn klarer å drepe alle angriperne med hjelp fra Deni. Hjemmet til Vaughns foreldre blir også angrepet, men Templeton og Vaughns far klarer så vidt å unnslippe angrepet. Vaughn oppdager hvor all narkotika-produksjonen foregår. Der finner han også Jay Hamilton som forsøker å drepe Vaughn med en øks. De slåss for livet, men Vaughn klarer til slutt å få overtaket. Hamilton blir arrestert og satt i varetekt. Med Templetons bistand, klarer Vaughn endelig å stenge kasinoet. Filmen avslutter med at den gamle lokale fabrikken er tilbake i bruk.

I rollene 

 Dwayne Johnson som Christopher Vaughn.
 Johnny Knoxville som Ray Templeton
 Neal McDonough som Jay Hamilton
 Michael Bowen som Sheriff Stan Watkins.
 Kevin Durand som Booth
 Kristen Wilson som Michelle Vaughn.
 Ashley Scott som Deni
 Khleo Thomas som Pete Vaughn.
 John Beasley som Christopher Vaughn Sr.

Referanser

Eksterne lenker 
 

Actionfilmer fra USA
Filmer fra 2004
Engelskspråklige filmer